На основу члана 37 Статута града Ниша ("Службени лист града Ниша", број 88/08),

Скупштина Града Ниша на седници одржаној \_\_\_\_\_\_\_\_\_\_\_ 2013. године донела је

**Р Е Ш Е Њ Е**

I **УСВАЈА СЕ** Извештај о раду и пословању Историјског архива Ниш за 2013. годину, број 01/114-14 од 27.2.2014. године, који је Одлуком број 01/129-14 од 27.2.2014.године усвојио Управни одбор Установе

II Решење доставити Историјском архиву Ниш, Управи за културу и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

**Председник**

**Проф. др Миле Илић**

***О б р а з л о ж е њ е***

Статутом Града Ниша је у члану 37. став 1. тачка 24. предвиђено да Скупштина Града Ниша разматра и усваја годишње извештаје о раду јавних предузећа, установа и других јавних служби чији је оснивач или већински власник Град.

На основу члана 16. Одлуке о оснивању Историјског архива Ниш у Нишу (“Службени лист града Ниша”, бр. 2/11 – пречишћен текст), Управни одбор Историјског архива Ниш, на својој седници од 27.2.2014. године донео је Одлуку о усвајању Извештаја о раду и пословању Историјског архива Ниш за 2013. годину, број 01/114-14 од 27.2.2014. године.

Према оцени Управног одбора Историјског архива Ниш, јубиларна, 65. година рада ове установе, заслужује оцену посебно успешне године. Остварено је све што је Програмом рада за 2013. годину планирано, у неким сегментима и службама и више од тога. Сем једанаестог броја часописа “Пешчаник”, у оквиру пројекта са Министарством културе РС, Историјски архив Ниш је објавио другу књигу „Водича кроз архивску грађу“. Публикација је донела основне податке о 219 фондова архивске грађе пристиглих у Архив од 1996. до 2012. године. У оквиру изложбене делатности Архива први пут су у јубиларној, 65. години, јавности презентиране старе књиге настале од 1788. до 1867. године. У Ноћи музеја, 18. маја 2013. године, под називом „Художество печатања“ отворена је изложба која је из збирке старих књига издвојила 42 књиге, почев од најстарије из 1788. – „Басне Езопове и других баснописаца“, коју је приредио и у Лајпцигу штампао Доситеј Обрадовић. У целини гледано, током 2013. године, мисија Историјског архива Ниш, успешно је остваривана.

Имајући у виду да је Извештај о раду и пословању Историјског архива Ниш за 2013. годину сачињен у складу са законом и прописима Града, као и циљевима садржаним у оснивачком акту Установе, Управа за културу предлаже доношење Решења као у диспозитиву.

По овлашћењу-начелник

Управе за културу

Небојша Стевановић